VENDIM
Nr. 207, datë 27.9.2018

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “ALBGAZ” SHA, MBI MIRATIMIN PARAPRAK TË ZYRTARIT TË PËRPUTHSHMËRISË SË OST-së TË GAZIT NATYROR 

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 47, të ligjit nr. 102/2015, “Për sektorin e gazit natyror”; të nenit 19, pika 1, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016; të vendimit nr. 179, datë 8.11.2017, të Bordit të ERE-s “Mbi certifikimin e shoqërisë operatori i kombinuar i gazit natyror ‘Albgaz’ sh.a.”, Bordi i ERE-s, në mbledhjen e tij të datës 27.9.2018, mbasi shqyrtoi relacionin e përgatitur nga drejtoritë teknike, mbi fillimin e procedurës për shqyrtimin e kërkesës së shoqërisë “Albgaz” sh.a., mbi miratimin paraprak të zyrtarit të përputhshmërisë së OST-së të gazit natyror,
konstatoi se: 
- Bordi i ERE-s, me vendimin nr. 179, datë 8.11.2017, ka certifikuar “Operatorin e kombinuar të gazit natyror ‘Albgaz’ sh.a.”.
- Shoqëria “Albgaz” sh.a., me shkresën e protokolluar në ERE me nr. 565 prot., datë 3.9.2018, ka paraqitur kërkesën për miratimin paraprak të kandidaturës së zyrtarit të përputhshmërisë.
- Shoqëria “Albgaz” sh.a. duhet të paraqesë për miratim në ERE, “Kërkesat minimale për zyrtarin e përputhshmërisë, kriteret profesionale, si dhe kriteret e tjera përzgjedhëse”, detyrim i cili buron nga “Programi i përputhshmërisë”, miratuar me vendimin e Bordit të ERE-s nr. 77, datë 26.5.2017.
- ERE ka miratuar kontratën e zyrtarit të përputhshmërisë, sipas nenit 47 të ligjit nr. 102/2015, “Për sektorin e gazit natyror”, me vendimin e Bordit të ERE-s nr. 78, datë 26.5.2017.
- Konform nenit 47, pika 1, të ligjit nr. 102/2015, “Për sektorin e gazit natyror”, OST-ja krijon një program të përputhshmërisë, në të cilin përcaktohen masat e nevojshme për garantimin e sjelljes jodiskriminuese, i cili miratohet nga ERE, si dhe metodën për monitorimin e përputhshmërisë me këtë program. Programi i përputhshmërisë përcakton detyrimet e veçanta për të punësuarit e OST-së, me qëllim plotësimin e këtyre objektivave. Përputhshmëria me programin monitorohet në mënyrë të pavarur nga një zyrtar i përputhshmërisë. 
- Kontrata e zyrtarit të përputhshmërisë, në nenin 2.1 të saj përcakton, se: “Zyrtari i përputhshmërisë duhet të përmbushë kërkesat minimale për kriteret profesionale dhe kriteret e tjera përzgjedhëse të vendosura nga OST-ja [organi përkatës] dhe miratohen nga ERE dhe që janë zbatuar për përzgjedhjen e zyrtarit të përputhshmërisë. Zyrtari i përputhshmërisë duhet të plotësojë kriteret profesionale dhe kriteret e tjera përzgjedhëse gjatë periudhës së vlefshmërisë së kontratës. Kriteret profesionale dhe kriteret e tjera përzgjedhëse, të vendosura nga OST-ja [organi përkatës] dhe të miratuara nga ERE, duhet të bashkëngjiten në [shtojcën II] të kësaj kontrate”.
Për gjithë sa më sipër, bordi i ERE-s

VENDOSI:

1. Të fillojë procedurën për shqyrtimin e kërkesës së shoqërisë “Albgaz” sh.a., për miratimin paraprak të zyrtarit të përputhshmërisë së OST-së së gazit natyror.
2. Shoqëria “Albgaz” sh.a. të paraqesë në ERE për miratim “Kërkesat minimale për zyrtarin e përputhshmërisë, kriteret profesionale, si dhe kriteret e tjera përzgjedhëse”.
3. Shoqëria “Albgaz” sh.a. të informojë ERE-n dhe Sekretariatin e Komunitetit të Energjisë në vijimësi, lidhur me kërkesat e pikës 73 (raportimi për zbatimin e programit) të “Programit të përputhshmërisë të operatorit të sistemit të transmetimit për gazin natyror”, të miratuar me vendimin e Bordit të ERE-s nr. 77, datë 26.5.2017.
4. Drejtoria e Juridike dhe e Mbrojtjes së Konsumatorit të njoftojë “Albgaz” sh.a. për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 45 ditëve kalendarike nga botimi në Fletoren Zyrtare. 

